L 28/6
RO
Jurnalul Oficial al Uniunii Europene
31.1.2023
(29)
Pentru prima dată, ICCAT a adoptat, de asemenea, o procedură de gestionare pentru tonul roșu de Atlantic.
Această măsură urmărește să asigure pescuitul pe termen lung, durabil și profitabil atât pentru stocul vestic, cât și pentru stocul din Atlanticul de Est și din Marea Mediterană.
Procedura de gestionare transpune în practică obiectivele de gestionare pentru tonul roșu din Atlanticul de Est și din Atlanticul de Vest, inclusiv adoptarea unor cicluri de gestionare de trei ani, precum și un calendar de punere în aplicare până în 2028.
În conformitate cu procedura de gestionare pentru perioada 2023-2025, TAC este de 40 570 de tone pe an pentru stocul din Atlanticul de Est și din Marea Mediterană.
Prin urmare, respectivele măsuri ar trebui transpuse în dreptul Uniunii.
(30)
ICCAT a adoptat un plan de gestionare pentru rechinul mako din Atlanticul de Sud (Isurus oxyrinchus) capturat împreună cu alte specii ICCAT, începând din 2023, pentru a contracara imediat pescuitul excesiv și pentru a se atinge treptat niveluri de biomasă suficiente pentru a sprijini MSY.
Acest plan permite reținerea de capturi accidentale de rechin mako din Atlanticul de Sud în limita unui total de 1 295 de tone, din care 503 tone pentru Uniune.
În conformitate cu recomandarea ICCAT, permisiunea de a reține o cantitate limitată de capturi accidentale nu constituie un drept pe termen lung și nu aduce atingere unui proces viitor de repartizare.
Prin urmare, această măsură ar trebui transpusă în dreptul Uniunii prin stabilirea unei TAC pentru capturile accidentale și a unei cote corespunzătoare a Uniunii.
(31)
Pentru a reduce mortalitatea prin pescuit a puietului de ton obez și de ton cu aripioare galbene, ICCAT a menținut, de asemenea, o limită maximă de 300 de dispozitive de concentrare a peștilor (FAD) per navă de pescuit în 2023 și o perioadă de interdicție de 72 de zile pentru utilizarea FAD-urilor.
Măsurile respective ar trebui transpuse în dreptul Uniunii.
(32)
În cadrul reuniunii sale anuale din 2021, ICCAT a adoptat un plan de refacere pe 15 ani (2022-2036) a tonului alb din Marea Mediterană.
Pentru 2023, ICCAT a stabilit TAC pentru tonul alb din Marea Mediterană la 2 500 de tone.
În plus, ICCAT a stabilit o TAC pentru tonul alb din Atlanticul de Nord de 37 801 tone pentru perioada 2022-2023, pe baza normei de exploatare, în vederea adoptării unei proceduri de gestionare pe termen lung pentru acest stoc.
Măsurile respective ar trebui transpuse în dreptul Uniunii.
(33)
În temeiul mai multor recomandări ale ICCAT, Uniunea poate reporta, la cerere, un procent din cota sa neutilizată pentru stocurile ICCAT pentru o perioadă de doi ani.
Recomandările respective ar trebui transpuse în dreptul Uniunii pe baza propunerii Comisiei din 21 aprilie 2022 (10) d cât mai curând posibil, astfel încât statele membre să poată utiliza integral cotele Uniunii pentru stocurile ICCAT, astfel cum au fost stabilite de ICCAT pentru 2023.
În așteptarea transpunerii recomandărilor respective în dreptul Uniunii, ar trebui stabilite cote pentru fiecare stat membru pentru anumite stocuri pe baza unei cote totale a Uniunii pentru 2023, astfel cum a fost convenită de ICCAT, înainte de efectuarea eventualelor ajustări datorate fie pescuitului excesiv, fie subexploatării stocurilor de către statele membre.
Ajustările cotelor pentru 2023 ale fiecărui stat membru care reflectă orice deduceri aplicate de ICCAT ar trebui efectuate ulterior pe baza normelor Uniunii privind deducerile prevăzute la articolul 105 din Regulamentul (CE) nr.
1224/2009 și ținând seama de Comunicarea Comisiei (11) referitoare la orientările privind deducerea cotelor în conformitate cu articolul 105 alineatele (1), (2) și (5) din regulamentul respectiv.
(34)
În cadrul reuniunii sale anuale din 2022, Comisia pentru conservarea faunei și florei marine din Antarctica (CCAMLR) a adoptat limite de captură atât pentru speciile vizate, cât și pentru speciile capturate accidental, pentru perioada 1 decembrie 2022-30 noiembrie 2023.
Măsurile respective ar trebui să fie transpuse în dreptul Uniunii.
(35)
În cadrul reuniunii sale anuale din 2022, Comisia Tonului din Oceanul Indian (IOTC) a menținut măsurile adoptate anterior aplicabile în zona de competență a IOTC.
Măsurile respective ar trebui să fie transpuse în continuare în dreptul Uniunii.
(36)
Reuniunea anuală a Organizației Regionale de Gestionare a Pescuitului în Pacificul de Sud (SPRFMO) va avea loc în perioada 6-15 februarie 2023.
Prin urmare, măsurile actuale pentru zona Convenției SPRFMO care sunt legate funcțional de TAC-uri ar trebui să fie menținute provizoriu, până când va avea loc reuniunea anuală și vor fi stabilite TAC-urile pentru 2023.
(10) Propunere de regulament al Parlamentului European și al Consiliului de modificare a Regulamentului (UE) 2017/2107 de stabilire a măsurilor de gestionare, conservare și control aplicabile în zona Convenției Comisiei Internaționale pentru Conservarea Tonului din Oceanul Atlantic (ICCAT) și de modificare a Regulamentului (UE) 2022/... de instituire a unui plan multianual de gestionare pentru tonul roșu din Oceanul Atlantic de Est și din Marea Mediterană.
(11) Comunicarea Comisiei referitoare la orientările privind deducerea cotelor în conformitate cu articolul 105 alineatele (1), (2) și (5) din Regulamentul (CE) nr.
1224/2009 și de înlocuire a Comunicării 2012/C 72/07 (2022/C 369/03) (C/2022/6757) (JO C 369, 27.9.2022, p. 3).